“Om reële groei in jou bates te verkry, moet jou opbrengs hoër as inflasie wees. Dit is waarom ’n fonds soos die Bateleur Flexible Fund byvoorbeeld ’n doelwit van die verbruikersprysinflasiekoers (VPI) plus 4% gestel het.”
Kyk ’n mens na die prestasie van die verskillende bateklasse op lang termyn, word dit duidelik dat selfs iemand wat ’n laerisikobelegging vir aftrede wil doen (en met risiko word dikwels bloot korttermynwisselvalligheid bedoel), ’n gedeelte van sy portefeulje in aandele moet belê.
Die geskiedenis het bewys dat aandele op lang termyn die bateklas is wat die beste presteer, sê Easterbrook.
“Tussen 1900 en 2017 het die MSCI-wêreldindeks ’n opbrengs van 5,2% (gemeet in dollarterme) gehad nadat die uitwerking van inflasie verreken is, terwyl Suid-Afrikaanse aandele sedert 1995 ’n reële opbrengs van 8,1% gelewer het.”
“Op ’n praktiese vlak, as ’n mens saam met die aandelemark die pas volhou in tye wanneer hy sterk presteer en jou kapitaal beskerm in die swak tye, sal ’n portefeulje ’n goeie kans hê om inflasie op medium termyn te klop. Dit is ook waarop ons fokus.”